Vaanamey Umurah Ekee Jaanaa -6| Vaahaka\nވާނަމޭ އުމުރަށް އެކީ ޖާނާ – 6\nރީން April 6, 2020\t4 Comments\nވާނަމޭ އުމުރަށް އެކީ ޖާނާ – 1\nވާނަމޭ އުމުރަށް އެކީ ޖާނާ – 2\nވާނަމޭ އުމުރަށް އެކީ ޖާނާ – 3\nވާނަމޭ އުމުރަށް އެކީ ޖާނާ – 4\nވާނަމޭ އުމުރަށް އެކީ ޖާނާ – 5\nވާނަމޭ އުމުރަށް އެކީ ޖާނާ – 7\nވާނަމޭ އުމުރަށް އެކީ ޖާނާ – 8\nވާނަމޭ އުމުރަށް އެކީ ޖާނާ – 9\nވާނަމޭ އުމުރަށް އެކީ ޖާނާ – 10\nވާނަމޭ އުމުރަށް އެކީ ޖާނާ – 11\nވާނަމޭ އުމުރަށް އެކީ ޖާނާ – 12\nވާނަމޭ އުމުރަށް އެކީ ޖާނާ – 13\nވާނަމޭ އުމުރަށް އެކީ ޖާނާ – 14\nވާނަމޭ އުމުރަށް އެކީ ޖާނާ – 15\nވާނަމޭ އުމުރަށް އެކީ ޖާނާ – 16\nވާނަމޭ އުމުރަށް އެކީ ޖާނާ – 17\nވާނަމޭ އުމުރަށް އެކީ ޖާނާ – 18\nވާނަމޭ އުމުރަށް އެކީ ޖާނާ – 19\nވާނަމޭ އުމުރަށް އެކީ ޖާނާ – ފަހުބައި\nއީރަމް އެދުވަހުގެ ކުލާސް ނިންމާލުމަށްފަހު އޭނާ ކުއްޔަށް ހިފައިފާ ހުރި އެޕާޓްމެންޓަށް ދިޔައެވެ. އެއްކޮޓަރިއާއި އާދައިގެ ކުޑަ ސިޓިންރޫމްއަކާއި އެކު ބަދިގެ ހުރިއިރު އެކަކަށް ހިތްހަމަޖެހިލައިގެން އުޅެވޭހާ ރީތިވެފައި ސާފުތާހިރެވެ. އީރަމް ގެޔަށް އާއިރު މޭޒުމަތީ ކޮތަޅެއް ހުރިތަން ފެނި ތުންފަތްމައްޗަށް ހިނިތުންވުމެއް ވެރިވިއެވެ. ދޮންމަންމައާއި ދުރުގައި އުޅޭއިރުވެސް ދޮންމަންމަ، ނަޒީރާ، ނެތްކަމުގެ އިހުސާސެއްނުކުރެވެއެވެ. އީރަމް އޮފީސް ނިންމާގޮތަށް ގެޔަށް ނައިސް ތެރަޕީ ކުލާސްތަކަށް ދާތީ ދޮންމަންމަ ނުހަނު ހިތްހަމަނުޖެހިފައި ހުންނަނީ ކެއުމެއް ބުއިމެއް ނެތި އެގޮތަށް އުޅެނީއޭ ކިޔާފައެވެ. ހަފްތާއަކު ތިންދުވަހު އޮންނަ ތެރަޕީ ކުލާސް ނިންމާފައި އީރަމް ގެޔަށް އަންނައިރު ދޮންމަންމަ ގެ މި ހަދިޔާ އޭނާއާއި ބައްދަލުކުރަނީ ނުހަނު ތާޒާކަންމަތީގައެވެ. އީރަމް އަވަސް ފިޔަވަޅުތަކެއްގައި އެއާއި ދިމާލަށް ގޮސް އެ ހުޅުވާލާ އޭގައިވާ ކާއެއްޗެއްސަށް އިންސާފު ކުރަމުންދިޔައީ ބަނޑުހައިވެފައި އިންލެއް ބޮޑުކަމުންނެވެ. އޭނާގެ ދިރިއުޅުމުގައި މަންމަ ނެތެއްކަމަކު ހަމަ މަންމައެއްފަދައިން ލޯބިވާ މަންމައެއް ލިބުނުކަމީ އެތަކެއްފަހަރު ހެއްދެވިފަރާތަށް ޝުކުރުއަދާކުރާކަމެކެވެ. ހާއްސަކޮށް ޅައުމުރުގައި ބައްޕަ ނިޔާވުމުންވެސް ދޮންމަންމަ އޭނާއަށް ދެމުންދިޔަ ލޯތްބާ އަޅާލުމަށް ކުޑަ ބަދަލެއްވެސް ނާންނާތީ އެކަމާއި އޭނާ އިންތިހާއަށް ޝުކުރުވެރިވެއެވެ.\nއީރަމްގެ މަންމަ އަށް ކުރިމަތިވި ހިތްދަތި ހާދިސާގައި ދުނިޔެ އަޅާދިޔައިރު އީރަމްއަށް އެންމެ 14 އަހަރެވެ. އޭނާއެކޭ އެއްވަރަށް ބައްޕަވެސް އެ ހިތާމާގައި ބަލިވެ އެތަށް ދުވަހެއްވަންދެން އުޅެންޖެހުނެވެ. އީރަމްއަށް ލިބުނު ކުއްލި ސިހުމާއި އެކު ހަރަކާތް ހުއްޓި ވާހަކަނުދައްކާ އިންނާތީ ޑޮކްޓަރަށް ދެއްކުމާއި އެކު ބޭރުގައުމަކަށް ދާން ލަފާދެވުނެވެ. ނަމަވެސް އީރަމްގެ ބައްޕަ އަށް އެ ޚަރަދު އުފުލާނެ ގޮތެއް ނެތިގެން އަނެއްކާވެސް އެހެން ޑޮކްޓަރަކަށް ދެއްކިއެވެ. އީރަމްގެ ވާހަކަދެއްކުމަށާއި ހަރަކާތްތަކަށް މިއައީ ކުއްލި ބަދަލަކަށްވެފައި އީރަމް އަކީ ކުރީގައި ނޯރމަލްކުއްޖަކަށްވުމުން އެ ޑޮކްޓަރު ލަފާގެ މަތިން އީރަމް ސްޕީޗްތެރަޕީ އަށް ގެންދެވުނެވެ. އީރަމްގެ ބައްޕައާއި ދޮންމަންމަ ކައިވެނިކުރެވިގެންދިޔައީ އީރަމްއަށްޓަކައެވެ. އެއީ އީރަމްގެ ބައްޕަގެ އާއިލާގެ އެދުމަކަށް ވިއެއްކަމަކު ދޮންމަންމަ ވީ ވަރަށް ހެޔޮލަފާ އަންހެނަކަށެވެ. އީރަމްގެ ހުރިހާ ކަމެއް ކޮށްދީ ހަދަމުން ބައްޕަގެ ބަލިހާލަތަށް ޝިފާ ހޯދައިދޭނެ އެތަށް މަގެއް ހޯދަން މަސައްކަތްކުރީ ދޮންމަންމައެވެ. ނަމަވެސް ބައްޕަވެސް ކުރިމަތިވި ކަޅު އަނދިރިގަނޑުން ސަލާމަތްނުވެވި ދުނިޔެ އަޅާ ދޫކުރީ އީރަމްގެ ދޮންމަންމައަށް އީރަމް ހަވާލުކޮށްފައެވެ. އެދުވަހަށްފަހު އަމިއްލަ ދަރިއެއްފަދައިން އީރަމް ބަލަމުން އޭނާ އާއިރު އީރަމްގެ އެއްވެސް ކަމަކަށް ހުރަސްއެޅުނަކަ އޭނާ ނުދެއެވެ. ސްޕީޗްތެރަޕީގެ ޚަރަދުތަށް އަމިއްލަ ބޮލުގައި އަޅުވައިގެން އެތަށް ދުވަހެއްވަންދެން އޭނާ އުޅުނެވެ. އީރަމް އޮފީސްދާއިރާއިން ކިޔެވުމުގެ މަގުވެސް ދެއްކީ އީރަމްގެ ދޮންމަންމައެވެ.\nއީރަމް ފަދަ ނުކުޅެދޭ ކުއްޖަކު މީހަކަށް ހަދައިދޭން ހިތްވަރު ދިން މީހަކީ އީރަމްގެ ދޮންމަންމައެވެ. އެއަށްފަހު ނާޒީއެވެ. އެދެމީހުންނަކީވެސް އީރަމްގެ ދިރިއުޅުމަށް ވަރަށް ހާއްސަ ދެމީހުންކަން އޭނާ ގަބޫލުކުރެއެވެ. ދޮންމަންމަގެ ދިރިއުޅުމުން އޭނާ ދުރަށްޖެހިލީވެސް ދޮންމަންމަ ފަށަންއުޅޭ އައު ހަޔާތަށް އޭނާގެ ބަދުނަސީބުވެރިކަމުގެ ހިޔަނި އެޅުނަ ނުދޭށެވެ. އީރަމް ދެފައިމައްޗަށް ކޮއްޅަށް ބަހައްޓައިދިން ދޮންމަންމައަށްޓަކައި އޭނާ ހުރީ ޖާނާއި މާލުންވެސް ގުރުބާންވާށެވެ. ހަމައެފަދައިން ނާޒީއަށްޓަކައި އީރަމްގެ ކޮންމެ އުފަލެއް ޤުރުބާންކުރަންޖެހުނަސް އޭނާ ހުރީ ކުރާށެވެ. މީކާން އަކީ އޭނާއަށް ތަފާތު އިހުސާސެއް ކޮށްދިން ރީތި ޒުވާނަކަށްވިއެއްކަމަކު އޭނާ އެ އިހުސާސްތަކާއި މީކާންއާއި ދުރަށްދުވަނީވެސް ނާޒީއަށްޓަކައެވެ.\nއެރެއެވެ. އީރަމް ބޭރަށް ނިކުމެލީ އޭނާއަށް ބޭނުންވާ ބައެއް ސާމާނު ގަތުމަށްޓަކައެވެ. ފިހާރައަށް ވަނުމާއިއެކު އޭނާ އެކޭ އެއްފަދައިން އެތަށްބަޔަކު އެތަނުތެރޭ އެމީހަކު ބޭނުންވާ އެދުމެއް ފުރިހަމަކުރުމަށް އުޅެމުންދިޔައެވެ. ބައިބޯވެފައިވާ އެ ފިހާރަތެރެއަށް އޭނާ ވަދެފައި ކުޑަ ވަށިގަނޑެއް ނެގިއެވެ. ރީތިވަރަކަށް އައްސާލެވިފައިވާ އިސްތަށިގަނޑު ރަނގަޅުކޮށްލަމުން އީރަމް އެތެރެއަށް ދެމިގަތެވެ. އަދި ބޭނުންވާ ސާމާނުތަށް ހުރި ތަންތަނުން ނަގައިގެން ވަށިގަނޑަށް އަޅަމުންދިޔައެވެ. ހުސްވެފައި ހުރި ބައެއް ކާބޯތަކެއްޗާއި ރީތިވުމަށް ބޭނުންވާ ބައެއް ސާމާނުން ވަށިގަނޑު ފުރާލިއެވެ. އީރަމް ލަސްފިޔަވަޅުތަކެއްގައި ހިނގަމުންދިޔައިރު އޭނާގެ ކުރިމަތީ ދާދި ކައިރި ބޮޑީ ސްޕްރޭތަކަކަށް ނަޒަރު ހުއްޓާލައިގެން ހުރި މީކާން ފެނުނެވެ. ކްރީމް ކުލައިގެ ސޯއްޓަކައި ނޫ ޓީޝާޓެއް ލައިގެން ހުރި އިރު މީކާންގެ ހަށިގަނޑުގެ ވަރުގަދަކަން ދިޔައީ ހާމަވަމުންނެވެ. ޖީބަށް އަތްޖަހާލައިގެން ހުރިއިރު އޭނާ ދިޔައީ އެއްފުޅިއަށްފަހު އަނެއްފުޅިއެއް ނަގާ ބޮޑު ރިސާރޗެއްކުރަމުންނެވެ. ނުރަސްމީކޮށް ހުއްޓަސް މީކާން ސްމާރޓުވެފައި ބަލާލަން ހިތްގައިމެވެ.\nމީހަކު މާވަރަކަށް ބަލާހެންހީވެގެން މީކާން އޭނާގެ ކަނާތްފަރާތަށް ނަޒަރެއް ދިނެވެ. އެވަގުތު އޭނާއަށް އީރަމްފެނި ސިހޭގޮތްވިއެވެ. އީރަމްވެސް މީކާން ބަލާލުމުން ސިހިފައި ހިނިތުންވުމެއް ދެމުން އެތަނުތެރޭ ހިނގަމުން އެތާ ހުރި ސާމާނުތަކަށް ބަލަންފެށީ މީކާން އަށް އޭނާ ބަލަންހުރިކަން ޝައްކުވިޔަ ނުދިނުމަށެވެ. މީކާންވެސް އޭނާ ކުރަން ހުރި ކަންތަށް ކުރިއަށް ގެންދިޔައެވެ. އަދި ފޯނުނަގާ ނަމްބަރަކަށް ޑައިލްކޮށްލަމުން ކަންފަތުގައި ޖެހިއެވެ.\n“ދޮންދައްތަ ބޭނުންވާ ސެންޓެއް ނެތް މިތާކު… ކޮންނަމެއްތަ ކިޔަނީ އަދިއެއްފަހަރު ބުނެބަލަ…” މީކާން އެހެން ބުނެފައި ވަށައިގެން ހުރިހާ ސެންޓްފުޅިތަކަށް ބަލައިލިއެވެ. ނަމަވެސް އޭނާ އަކަށް އެބުނާ ސެންޓުފުޅިއެއްނުފެނުނެވެ. އޭނާ ހުރީ މިރޭ ދޮންދައްތަމެން ގެޔަށް ދާން ނިންމައިގެންނެވެ. އަދި ދާއިރު ދޮންދައްތައަށް އެންމެ ކަމުދާ ސެންޓުފުޅިއެއް ހަދިޔާއަށް ގެންދަން ނިންމައިގެން ހުރެ އެކަމުގެ އެހީއަކަށް އެދި އޭނާގެ ދެބެންގެދެދަރި ބޭބެއަކަށް ގުޅާ މައުލޫމާތު އެއްކުރިއެވެ.\n“މިއަށްވުރެ ރަނގަޅުވީސްދޯ ހަމަ ސެންޓު ފިހާރައަކަށް ވަދެވުނުނަމަ.. މިތަނުގައި ދެން ހުރޭތަ ބޭނުންވާހާ ސެންޓެއް..” މީކާން ޝަކުވާކޮށްލާފައި ފޯނު ބޭއްވިއެވެ. ދޮންދައްތަ ސެންޓު އަބަދުވެސް ގަންނަނީ މިތަނުންކަން އެނގުމާއި އެކު މީކާން ފޫހިވިއެވެ. އޭނާ އަކީ މިކަހަލަ ފިހާރަތަކަށް ވަންނަ ހިތްވާ މީހެއްނޫނެވެ. ހާއްސަކޮށް މިހާ ބައިބޯވެފައިވާ ފިހާރަތަކަކީ އޭނާ އެންމެ ދުރުދުރުން އުޅޭ ފިހާރަތަކެވެ. ނަމަވެސް ގިނަދުވަސްތަކެއް ވަންދެން ނުފެނި އުޅެވުނުކަމަށްޓަކައި މައާފަށް އެދި އެކަން ފޫބައްދާލަން މިކަހަލަ ކަމެއްކުރަންއެބަޖެހޭވިއްޔާއެވެ.\nމީކާން ފަރާތްފަރާތަށް އެނބުރެނިކޮށް އޭނާއާއި ދިމާ ބަލަހައްޓައިގެން ހުރި އީރަމް ފެނުނެވެ. އީރަމް އެއްޗެއް ބުނަން ބޭނުންވާހެން ހީވެގެން މީކާން ނިއްއަރުވާލިއެވެ. އީރަމް އަތުން ކޯޗެއްހޭ އެހުމުން މީކާން ބޯކަހާލިއެވެ. އީރަމްގެ ރީތިކަމަށް ތައުރީފުކޮށްލެވުނުއިރު އޭނާގެ މޭގެތެރޭ އޮތް ހިތުގެ ތެޅުން ދިޔައީ އަވަސްވަމުންނެވެ.\n“އޯސަމް ކިޔާ ސެންޓެއް ހުރޭތަ؟؟” މީކާން ގެ ސުވާލުން އީރަމް ހިނިއަންނަގޮތްވިއެވެ. މީކާން އެހާ ވަރަކުން އެ ސެންޓެއް އެ ހޯދަނީ ފިރިހެނުންގެ ސެންޓުތަކުތެރޭންކަން އެނގި އީރަމްއަށް އިތުރަށް ހެވޭގޮތްވިއެވެ. އީރަމް ހޭންފެށުމުން މީކާން ލަދުގަންނަގޮތްވިއެވެ. ނަމަވެސް އެ ފަރި ހިނިތުންވުމުގެ ޖާދޫގައި ޖެހޭކަށް މާ ގިނަވަގުތެއްނުނެގިއެވެ. ކަޅިޖަހާލުމެއްނެތި އޭނާއަށް ބަލަހައްޓައިގެން ހުރެވުނެވެ. އީރަމް މީކާންއަށް އެއްޗެއް އިނގޭތޯ ބަލާލުމުގެ ނިޔަތުގައި އިޝާރާތުން އެއްޗެއް ބުނެލިއެވެ. މީކާން އީރަމްގެއަތަށް ނަޒަރު ހުއްޓާލައިގެން ހުރިއިރު އޭނާ ދިޔައީ އެ ގެންނަ ކޮންމެ ބަދަލުތަކަކަށް ސަމާލުކަންދެމުންނެވެ.\n“ބަލަނީ ފިރިހެން……..” މީކާން އަށް އީރަމް ދެން ކުރި ހަރަކާތްތަކެއްގެ މާނައެއް ނޭނގުނެވެ. ނަމަވެސް އީރަމް ފުރަތަމަ ބުނި ބަސްތަށް އެނގި އޭނާ ފަސްއެނބުރި ސެންޓުތަކާއި ދިމާ ބަލައިލިއެވެ.\n“ފިރިހެން ސެންޓުތަށްދޯ މީ…” ނިތުގައި އަތްޖަހާލަމުން މީކާން އެހެންބުނެވުނެވެ. އެތަކެއް ފަހަރު އަމިއްލަ މޮޔަކަމާއި މެދު ޝަކުވާކުރެވުނެވެ. އީރަމް އިޝާރާތުން އެބުނި އެއްޗެއްގެ މާނަ ރަނގަޅަށް ދޭހަވެގެންދިޔުމާއި އެކު އަނެއްކާވެސް އީރަމްއަށް ބަލައިލިއެވެ.\n“ކޮބާ ދެން އަންހެން؟” މީކާންގެ ސުވާލަށް އީރަމް ޖަވާބުދިނުމުގެ ގޮތުން އޭނާގެ އިނގިލިތަކުން ވަކިން ހުރި ސެންޓުތަކެއް ދައްކާލިއެވެ. އެތާ މަތީގައި އަންހެން ސެންޓު ބޮޑުއަކުރުން ޖަހާފައި އިން ބޯޑެއްވެސް އިނެވެ. މީކާން ލަދުން ވިރޭހިސާބަށް ދިޔައެވެ. އަނެއްކާވެސް އަމިއްލަ މޮޔަކަމާއި މެދު ކުސްތަޅުވާލަމުން އޭނާ އެތަނަށް ގޮސް އޭނާ ބޭނުންވާ ސެންޓެއް ނެގިއެވެ.\n“މިހާރު މި ނަގައިގެން ދާހާ އިރުވެއްޖެ..” މީކާންގެ ޝަކުވާއިން އަނެއްކާވެސް އީރަމްއަށް ހެވުނެވެ.\n“ކޯޗެއް ގަންނަން ތިއައީ؟” މީކާން އެހެން އަހާފައި އީރަމްގެ ވަށިގަނޑަށް ބަލައިލިއެވެ. ”\nއޯހް.. ކާއެއްޗެއްސާއި ދެން……..” ކެއުމުގެ ސާމާނުތެރެއިން ފެނުނު އިތުރު އެއްޗަކަށް މީކާންގެ ނަޒަރު ހުއްޓުނެވެ. އޭނާ ވަގުތުން އަނެއްފަޅިއަށް އެނބުރިގަތީ އެ އެއްޗެއްގެ ނަން އަނގައިން ނުނިކުތްކަން ނަސީބެކޭ ހިތަށްއަރާފައެވެ. މީކާންއަށްވުރެ ބޮޑަށް ލަދުގަތީ އީރަމްއެވެ.\nމިއީ ލަދުގަންނަވަރު ކަމަކަށްނުވިޔަސް މީކާން އަށް އޮޅިގެން އެދެވުނު ނަޒަރުން އީރަމް ލަދުގަތީ މީކާންއަށް ވީގޮތް ފެނިފައެވެ. މީކާން ހަރު ފިޔަވަޅުތަކެއްގައި އެތަނުން ނިކުމެގެން ދިޔުމުން އީރަމްއަށް ހެވުނެވެ. މީކާން އާއި ނާޒީއާއި އެހާ ވަރުގަދަ ގުޅުމެއް އޮންނައިރު މަހުންމަހަށް މި ކުރިމަތި ވާ ދުވަސްތަކުގެ ވާހަކަ އިނގޭނެކަން ޔަޤީނެވެ. މީކާން އެހާ ލަދުގަންނަވަރުގެ ކަމެއް ވެއްޖެހެއްޔެވެ؟ އީރަމް ހިނިއައިއްސާ ހުރެ ކައުންޓަރު ދޮށުގައި އޮތް ދިގު ލައިންތަކުން ލައިންއަކަށް އެރިއެވެ. އޭރު ޖެހިގެން ހުރި ލައިންގައި ކެތްމަދުވެފައި މީކާން ހުއްޓެވެ. ހުރިގޮތުންނާއި ގަޑިބަލަމުންދިޔަ ގޮތުންވެސް އޭނާގެ ކެތްތެރިކަން ކޮޅުންލާންފަށައިފިކަން އީރަމްއަށް އިނގުނެވެ. އީރަމް ބަލަހައްޓައިގެން ހުރުމުން މީކާންވެސް ބަލައިލިއެވެ. އީރަމް އަތުގެ އިޝާރާތުން މީކާން ކައިރި ވާހަކައެއް ބުނެލިއެވެ. ނަމަވެސް މީކާންއަށް އޭގެ މާނައެއް ނޭނގުނެވެ. އޭނާގެ އިނގިލިތަކުން އަދި އެއްފަހަރު ރިޕީޓު ކުރުމަށް އެދުމުން އީރަމް ގެ އަނގައިން “ވާއު” އޭ ނިކުތީ މީކާން އަށް އެ ޖުމްލަ ބޭނުންކުރަން އެނގުމުންނެވެ. އީރަމް ހިނިއައިއްސާހުރެ އަނެއްކާވެސް ހަމަ އެ އިޝާރާތް ތަންކޮޅެއް ލަސްލަހުން ކޮށްލިއެވެ. މީކާންއަށް އިނގިލިން އިޝާރާތްކުރުމަށްފަހު ދެއަތުގެ އިނގިލިތަކުން ގޮތެއް ހަދާލިއެވެ. ދެންވެސް މީކާންއަށް ނޭނގުމުން އެހެން ގޮތަކަށް އިޝާރާތްކުރުމުން މިފަހަރުވެސް މީކާންއަކަށް ނޭނގުނެވެ.\nހައިރާންވެ ސުވާލުމާކެއްގެ ތެރޭގައި މީކާން ހުރިތަން ފެނި އީރަމް ހީލާފައި އޭނާ ބުނަން ބޭނުންވާއެއްޗެއްގެ އަކުރުތަށް މީކާންއަށް ދައްކާލީ އިނގިލިތަކުންނެވެ. ނާޒީ ބުނިގޮތުންނަމަ އެބުނި ޖުމްލައެއްނުވަތަ ބަހެއް ނޭނގިއްޖެނަމަ އެ ބަސްތަކުގައި ހުންނަ އަކުރުތަށް ބުނެދިނުމުން އެ އަކުރުތަށް އެއްކޮށްލައިގެން އަންނަ ބަސް ދެނެގަންނަން ފަސޭހަވާނެއެވެ. މީކާންއަށް އަށް އީރަމް ކުރި ހަރަކާތްތަކުން އެބުނެދެނީ އަކުރުތަކެއްކަން އެނގުނީ އެ އަކުރުތަކުގައިވާ އިޝާރާތްތަށް އޭނާ ހިތުދަސްވެފައި ހުރުމުންނެވެ. އީރަމް ލަސްލަހުން މިފަހަރު ހަރަކާތްކޮށްލުމުން މީކާން އެ އިޝާރާތްކުރާ އަކުރު މަޑުމަޑުން ކިޔަމުންދިޔައެވެ.\n“އެސް ޓީ ޔޫ ޕީ ޑީ.. އަހަރެންނަކީ، ސްޓޫ… ސްޓޫޕިޑް އެކޭ..” މީކާންއަށް އީރަމް ބުނި އެއްޗެއް އެނގެން އިރުކޮޅެއްނެގިއެވެ. އޭނާ ދެލޯ ބޮޑުކޮށްލާފައި އީރަމްއަށް ބަލައިލުމުން އީރަމް ހޭންފަށާފައި ނިއްއަރުވާލިއެވެ. އީރަމްގެ ބޭނުމަކަށްވީ މީކާންއަށް އަކުރުތަށް އިނގޭވަރު ބަލާލުމެވެ. މީކާން ތުންފިއްތާލާފައި އީރަމް ކައިރީ ބެލުމަށްއެދުނެވެ. އެދެމީހުން ވަށައިގެން މީހުން އުޅޭކަންވެސް އެމީހުންނަކަށް ނޭނގެއެވެ. އެ އެންމެންގެތެރެއިންވެސް އެދެމީހުންނަށް ހަމައެކަނި ފެންނަނީ އެދެމީހުންނެވެ. ކައިރީ ތިބި މީހުންތަށްވެސް އެމީހުން އެކުރާ ކަންތަށްތަކަށް ހައިރާންވެފައި ބަލަހައްޓައިގެން ތިއްބެވެ. އެދޭތެރޭ އެދެކެވޭ ވާހަކައެއް އިތުރުބަޔަކަށް ނޭނގުނެވެ. މީކާން ދަތްކުނޑި ވިކާލުމަށްފަހު ދެތިންފަހަރު އަތަށް ނަޒަރު ދިއްކޮށްލާފައި އަކުރުތަށް ހަނދާނަށް ގެނައެވެ. އަމިއްލަ ނަފްސަށް ޔަޤީންވާ އިނގިލިތަކާއި ކުޅެލުމަށްފަހު އީރަމްއަށް ބަލައިލިއެވެ. އީރަމް ހުރީ މީކާން އެހާ ވަރުކޮށްލާފައި ބުނަން އެއުޅޭ އެއްޗެއްގެ މާނަ ހޯދަންބޭނުންވެފައެވެ. ލަސްލަހުން އިނގިލިތަކަށް ބަލަމުން މީކާން އޭނާ ބޭނުންވާ ބަސްތަކުގެ އަކުރުތަށް އިނގިލިތަކުގެ އެހީގާއި ދައްކާލިއެވެ.\n“އިޑިއަޓް…” އީރަމްއަށް ހެވުނެވެ. އޭނާ މީކާން އާއި ދިމާ ބަލައިލުމަށްފަހު އިޝާރާތެއްކޮށްލިއެވެ. މީކާންއަށް އެއީ ކޯޗެއްކަމެއް ނޭނގުނެވެ. އީރަމް ވަގުތުން މީކާން އާއި ނަޒަރު ވަކިކޮށްލީ އިތުރަށް ނުބުނެދޭނަމޭ ބުނާކަހަލަގޮތަކަށެވެ. އީރަމް ލާރި ދައްކާ ވަގުތު ޖެހުނުއިރު މީކާން ނިކުމެގެން ދަނީއެވެ. ދަމުންވެސް އޭނާ ދިޔައީ އީރަމްއަށް ލޯއަޅާލާފައެވެ. ކޮތަޅުތަށް ހިފައިގެން ފިހާރައިން ނިކުތް އީރަމް ސިހުނީ ނުހަނު ކައިރިން ކާރެއް ބަރުގަނު އަޅުވާލިއަޑަށެވެ. އީރަމް ބަލައިލިއިރު މީކާން ކާރުތެރޭ އިނދެ އޭނާކައިރި އައުމަށް ގޮވަނީއެވެ.\n“އާދޭ ގެންގޮސްދޭނަން..” މީކާން އެހާ ރީއްޗަށް އެހުމުން އިންކާރުކުރަން ބޭނުންވެފައި ހުރި އީރަމްއަށް ނޫނެކޭ ބުނާކަށް ނުކެރުނެވެ. އޭނާ އިށީނުމުން މީކާން ކާރުދުއްވާލީ އީރަމް އެދުވަހު އޮފީހުން ލައިދިން ގެޔާއި ދިމާލަށެވެ. އީރަމް އަށް އެކަން އެނގި ވަގުތުން ހުއްޓުވުމަށްފަހު އޭނާ ދާންވީ އެޑްރެސް ފޯނުގައި ލިޔެލަދިނެވެ.\n“ހުމްމް.. ދެން ބުނެބަލަ އޭރު އެކުރި އިޝާރާތުގެ މާނަ.. އަހަރެން މީ އެހާ ޕްރޯ މީހެއްވެސް ނޫނޭ އެހާ އަވަސްއަވަހަށް އަހަރެންނަށް ހަރަކާތްތަކެއް ކޮށްގެން އެބުނި އެއްޗެއް އިނގެން..” މީކާން އެހެން ބުނުމުން އީރަމް ދެވަނަ ފަހަރަށްވެސް އެ ހެދި އެއްޗެއް ހެދިއެވެ. ނަމަވެސް މީކާންއަށް މިފަހަރުވެސް ނޭނގުނެވެ.\n“ދެން އެހެންވިއްޔާ ސްޕެލް ކޮށްދީ…” މީކާންގެ އެދުމަށް އީރަމް ދެފަރާތަށް ބޯހަރަކާތްކުރިއެވެ. މީކާންގެ އާދޭސްތަކަށް ބީރު ކަންފަތެއް ދީގެން އިން އީރަމް ހަމަހިލާ އެކަމެއް ނުކޮށްދިނެވެ. އެންމެފަހުން މީކާން ހަތިޔާރު ތިރިކޮށްލީ ނާޒީކައިރިން އޭގެ މާނަ ހޯދުމުގެ ގޮތުންނެވެ.\nއީރަމް އުޅޭ ތަނުގެ އިމާރާތުގެ ބޭރަށް ކާރު މަޑުކޮށްލުމުން އީރަމް ނިކުތެވެ. ކޮތަޅުތަށް ދިއްކޮށްދިން މީކާން އަތުގެ އިޝާރާތުން ދަނީކަމަށް ބުނުމުން އީރަމް ބޯޖަހާލާފައި އެތެރެއަށް ވަނެވެ. އީރަމް ލޮލުމަތިން ގެއްލެންދެން މީކާން އިނުމަށްފަހު ކާރު ދުއްވާލިއެވެ. ނަމަވެސް އެއްޗެއް ހަނދާންވެގެން ކާރު ޕާކުކުރުމަށްފަހު ނާޒީ އަށް ގުޅާލިއެވެ. ފޭސްޓައިމް އޮންކުރުމަށްފަހު އޭނާ ކުރާ އިޝާރާތުގެ މާނަ ބުނެދިނުމަށް އެދުނެވެ. ބޮޑު ބިސްކޯދުގަނޑެއް އަނގަޔަތެރެއަށް ލައިގެން އިން ނާޒީ ހުމްމް އަޅުވާލިއެވެ. މީކާން ވަރަށް ރަނގަޅަށް އީރަމް ކުރި ހަރަކާތް ހަނދާންކޮށްލުމަށްފަހު ހަމަ އެ ހަރަކާތް ނާޒީއަށް ދައްކާލިއެވެ. ނާޒީގެ އަނގަޔަތެރޭ އޮތް ބިސްކޯދުގަނޑު އަނގައިން ބޭރުވެގެން ދިޔައިރު ކޮށިއަރައިގެން ދިޔަދިޔާނުން ފޯނުވެސް އޭނާ އަތުން ވެއްޓުނެވެ. މީކާން ކެތްމަދުވެފައި އިނދެ ނާޒީއަށް ގޮވަމުން އަވަސްކުރުމަށްއެދުނެވެ. ފެންކޯވަރެއް ބޯލުމަށްފަހު ނާޒީ ހަމަޖެހިލިއެވެ. އެއަށްފަހު އަދިއެއްފަހަރު އެ ކުރި ހަރަކާތްކުރުމަށް އެދުނެވެ. ނާޒީ ހިނިތުންވުމަކާއި އެކު މީކާންއާއި ވާހަކަދެއްކިއެވެ.\n“އެކުއްޖާ މީކާން ކައިރި ބުނި އެއްޗެއްތަ ތީ؟” ނާޒީ އެހެން އެހުމާއި އެކު މީކާން ބޯޖަހާލިއެވެ. އަދި އަވަހަށް ބުނެދިނުމަށް އެދުނެވެ.\n“މީކާން އަށް އިނގިލިދިއްކޮށްފައި ހެދިއްޔާ އެބުނީ މީކާން އަކީ ވަރަށް ކްލާސީ، އެލިގަންޓް މީހެކޭ، ނޫނީ ވަރަށް ރީތި ސްމާރޓު މީހެކޭ… ރީތިކަމާއި ގުޅުން ހުރި ބައެއް ބަސްތަކަށް ތި އިޝާރާތް އިންނާނީ… އެހެންވީމަ އެކުއްޖާ އެބުނީ މީކާން ރީތިވާހަކައެއްނު، ކްލާސީ ވާހަކައެއްނު..” ނާޒީ އެހެން ބުނުމާއި އެކު މީކާން އަށް ހެވުނެވެ. އަދި އިތުރު އެއްޗެއް ބުނުމަކާއި ނުލާ ފޯނު ކަނޑާލުމަށްފަހު އެކަމުގެ އުފާ ފާޅުކުރަމުންދިޔައީ މީހަކު ލޯބިވާވަހަކަ ބުނެގެން އުފާކުރާހާ ވަރަށެވެ.\n“އަހަރެންވެސް ޖެހޭނެތާ ޖަވާބެއް ދޭން..” މީކާން އެހެން ބުނުމަށްފަހު ކާރު ދުއްވާލީ ކުރިންވެސް ދާން ރޭވިފައިވާ ގެ ކަމުގައިވާ އޭނާގެ ދޮންދައްތަމެން ގެޔަށެވެ. އީރަމްއާއި އެކު ހޭދަކޮށްލެވޭ ވަގުތު އިތުރުވާން އޭނާ ބޭނުންވެފައެވެ. އެވަގުތުތަކުގައި އޭނާ އަމިއްލަ ނަފްސުމަތިން ހަނދާންނެތެއެވެ. ބޮލުމަތީވާ ކަލު ވިލާގަނޑުމަތިން ހަނދާންނެތެއެވެ.\nއަނެއްދުވަހު އޮފީހަށް ގޮސް އީރަމް އާއި ބައްދަލުކުރަން ކެތްމަދުވެފައި ހުރި މީކާން އިރުއިރުކޮޅާ ކުރަން އިން މަސައްކަތް ދޫކޮށްލާފައި ދޮރާއި ދިމާލަށް ނަޒަރު ދިއްކޮށްލެވެއެވެ. ލިބިފައިވާ ކުޑަ އުފާވެރިކަމެއްގެ ސަބަބުން ލަމްޔާގެ ހިތިހަނދާންތަކުން އޭނާ ދުރުވެވިފައި ވިއެއްކަމަކު އެ ހަނދާންތަކަކީ އޭނާއަށް އުނދަގޫކުރާނެ އެއްޗެކެވެ. އަދި އެއެއްޗެއްގެ ސަބަބުން އޭނާ ދެވަނަ ފަހަރަށްވެސް އީރަމް އާއި ދުރުވުން ވަރަށް ގާތެވެ. މީކާން ގޮނޑިން ތެދުވެލުމަށްފަހު ބިއްލޫރިގަނޑާއި ކައިރިވެލިއެވެ. އޭނާގެ ކޮނޑާއި ހަމައަށް ހުންނަ ފްރޮސްޓެޑް ގްލާސް ގެ މަތީ ބައި އޮންނަނީ ހާމައަށެވެ. އެހިސާބުން އީރަމްމެން ކެބިން ސާފުކޮށް އޭނާއަށް ފެނެއެވެ. ހަމްދާ ކެބިންގައި ނެތުމުން މީކާން އެ ލިބުނު ފުރުސަތުގެ ބޭނުންހިފައި މަސައްކަތަށް ގެއްލިފައި އިން އީރަމްގެ ސަމާލުކަން ދަމައިގަތުމުގެ ބޭނުމުގައި ބިއްލޫރިގަނޑުގައި މަޑުމަޑުން ޖަހާލިއެވެ. އީރަމް އިސްއުފުލާ އަޑުއައި ދިމާލަށް ބަލައިލިއިރު މީކާން ފެނި އޭނާ ދެލޯ ބޮޑުވެގެންދިޔައެވެ. ވަށައިގެން މުޅި ކެބިންއަށް ބަލާލުމަށްފަހު އޭނާ މީކާންއަށް ބަލައިލުމުން މީކާން ހިނިތުންވިއެވެ.\nއަތުގެ އިޝާރާތުން އީރަމް އަށް އެއްޗެއް ބުނެދިނުމަށްފަހު ހަމަ އެ ބާރުމިނުގައި އެތަނުން ދުރަށް ދިޔައެވެ. އަދި ގޮނޑީގައި އިށީނުމަށްފަހު މަސައްކަތަށް ރުޖޫއަވީ އީރަމްއަށް ވާނެގޮތް ބަލާލަން ބޭނުންވިޔަސް އެތާ ހުންނަން ނުކެރިގެންނެވެ. އަންހެނަކަށްވުރެ އަވަހަށް ލަދުގަނެޔޭ ކިޔާ މީކާން އަމިއްލަ ނަފްސަށް މަލާމާތްކޮށްލިއެވެ. ހައިރާންވެފައި އިން އީރަމް ދެތިންފަހަރު ކަޅިޖަހާލިއެވެ.\n“އަހަރެންނަށް ހަމަ ހީވި އެއްޗެއްތައެއީ؟ ސަރ އެބުނީ އަހަރެން ރީއްޗޭ… އެކަމް.. ސަރ އަށް އިނގުނީތަ އަހަރެން ބުނި އެއްޗެއްގެ މާނަ… އޭގެ ޖަވާބު އެދިނީ އެގޮތަށް.. އޯ ނޯ… ނާޒީ…” އީރަމްގެ ހިތަށް އުފާވެރިކަމުގެ ހިޔަނި އެޅުމުގެ ކުރިން ހިތާމައިގެ ސާލު އެޅި އެހިތް ފޮރުވާލިއެވެ. މީކާން އެކަހަލަ އެއްޗެއް ބުނާނޭކަމަކަށް އޭނާ އުއްމީދެއްނުކުރެއެވެ. މަޖާވެފައި އެކަހަލަ ބަސްތަށް ބުންޏެއްކަމަކު އީރަމްއަށް އެފަދަ ރައްދެއް ދޭން މީކާންއަށް ހިތްވަރުދިނީ ހުދު އީރަމްއެވެ. ނާޒީ އަށް ދެރައެއްލިބޭނޭ އެއްވެސް ކަމެއްކުރާކަށް އީރަމް ބޭނުންނުވާއިރު ރޭގައި އެކުރެވުނީ ވަރަށް ގޯސްކަމެއްކަން އޭނާގެ ހިތަށް އެރިއެވެ. އެކުޑަކުޑަ ހަރަކާތުން އެކަނިވިޔަސް ގުޅުމެއް ނިމިގެން ދާކަށް ގިނައިރެއްނުނަގާނެވެ. އީރަމްގެ ދެލޯ ފެންކަޅިވިއެވެ.\nއުފަލުން ފޮޅިފައި އިން މީކާން ސިހުނީ ދޮރުހުޅުވާފައި އެތެރެއަށް ވަތް ފިރިހެނަކު ފެނިފައެވެ. އޮފީހުގެ އިސް މަޤާމު އަދާކުރަމުން އަންނަ ޔޫސުފް އަކީ ވިޔަފާރި ކަންކަމުގައި އޭނާ ވަރަށް އިތުބާރުކުރާމީހެކެވެ. ހާއްސަކޮށް އެއް ‘ފީލްޑް’ އެއްގައި މަސައްކަތްކުރާ އެހެން ވާދަވެރި ކުންފުނީގެ އައު ޕްރޮޖެކްޓްތަކުގެ މައުލޫމާތުތަކާއި އެމީހުން ވިޔަފާރީތަކަށް ގެންނަ ބަދަލުތަކާއި ގުޅުވާލައިގެން މީކާންގެ ވިޔަފާރިއަށް ގެންނާނެ ބަދަލުތަކާއި ޕްރޮޖެކްޓްގެ މަސައްކަތް ކުރަނީ ޔޫސުފްއެވެ. އޭނާ އަކީ ކުޅަދާނަ މީހެކެވެ. ޔޫސުފު އެއައީ ބޮޑު ހަބަރެއް ހިފައިގެންނޭ އޭނާގެ ހިތަށް އަރަމުންދިޔައެވެ. “ކިހިނެއްވީ ޔޫސުފް..” ނުލާހިކު ހިތްހަމަޖެހިފައި އިނދެ މީކާން ވާހަކަދައްކާތަން ފެނި ޔޫސުފްވެސް ހައިރާންވިއެވެ. އެހާ ހަމަޖެހިފައި މީކާން އިންނަތަން ވަރަށް މަދުންނޫނީ ނުފެނެއެވެ. ނަމަވެސް މިހާރަކަށްއައިސް މީކާންގެ މޫޑު ރަނގަޅުވެފައި ހުންނަތަން ފެނުން މިވަނީ އާންމުކަމަކަށްވެފައެވެ.\n“ކުރިންދުވަހަކު ސަރ ބުނީމެއްނު ކުއްޖެއް ހޯދަން….” ޔޫސުފު ހަނދާނަށް ގެނެސްދިން ވާހަކައަކުން މީކާން ގެ ހިނިތުންވުން ފަނޑުވެގެންދިޔައެވެ. ސީރިއަސް ކަމާއި އެކު ޔޫސުފް ބުނި އެއްޗަކަށް ބޮލުގެ އިޝާރާތުން ޖަވާބުދިނެވެ.\n“މީގެ އަހަރުތަކެއްކުރިން އޭނާ ނިޔާވެއްޖެ.. އަމިއްލައަށް މަރުވީކަމަށް..” ޔޫސުފު އިތުރަށް ފުރިހަމަނުކުރެވުނީ މީކާންއަށް އައި ކުއްލި ބަދަލު ފެނިފައެވެ. މީކާން ވަގުތުން އަތުގެ އިޝާރާތުން ޔޫސުފް ކައިރި ދިއުމަށް އެދުނެވެ. އޭނާގެ ހިތް ބާރުބާރަށް ތެޅެމުންދިޔައިރު ދެލޮލަށް ޖަމާވި ކަރުނަތަށް ގައިދުކޮށްލަން ވީ އުނދަގޫކަމަކަށެވެ. ޔޫސުފު ދޮރު ލައްޕާލި އަޑާއި އެކު މީކާންއަށް އަމިއްލަ މޭޒުމަތީ ކޮށްމުއްކަވާފައި ޖެހުނެވެ.\n“ލަމްޔާ…..” މީކާން ގެ އަނގައިން އެ ނަން ނިކުތީ ހިތްދަތިގޮތަކަށެވެ. އޭނާގެ އަޑު ތުރުތުރު އަޅަމުންދިޔައިރު ލަމްޔާ އަމިއްލައަށް މަރުވެ ދިޔަ ހަބަރު ވީ އޭނާއަށް ގަބޫލުކުރަން އުނދަގޫވި ހަބަރަކަށެވެ. އޭނާގެ ބޮލުގައި އެ ޖުމްލަތަށް ތަކުރާރުކޮށް އިވެމުންދިޔުމާއި އެކު ބޮލުގައި ހިފަހައްޓާލެވުނެވެ. ހަމަޖެހިލަން ބޭނުންވެފައި އިން މީކާން އޮފީހުގެ އެކި ދިމާދިމާލަށް ކަޅިއެއްލަމުންދިޔައެވެ. ލޮލުގައި އަޅައިގަންނަ ކޮންމެ އެއްޗެއްގެ ނަން އަނގައިން ކިޔޭތޯ ބަލަމުންދިޔައީ އޭނާގެ ސިކުނޑި އަމިއްލަ ކޮންޓްރޯލްގެ ދަށަށް ގެނައުމުގެ ގޮތުންނެވެ. އެގޮތުގައި އެތަށް އިރަކު މީކާންއަށް އިނދެވުނެވެ. އޭނާގެ ލަސްލަހުން އަސްލުހާލަތަށް ބަދަލުވެގެން ދިޔައެއްކަމަކު ދެލޮލުގައިވާ ކަރުނަތަށް ދިޔައީ ގިނަވަމުންނެވެ.\nމީކާން ކޮއްޅަށް ތެދުވެލުމަށްފަހު ބިއްލޫރިގަނޑާއި ކައިރިވެލީ އީރަމްގެ މޫނުދެކިލުމަށްޓަކައެވެ. އެ ހާސްކަމުގެ ކުޑަ ވަގުތުކޮޅުތެރޭގައި އޭނާއަށް އީރަމްގެ ސޫރަފެނުނުކަމުން އޭނާ ހުރީ ހައިރާންވެފައެވެ. މީކާން ބަލާލިއިރު އީރަމް އެއްދިމާލަކަށް ގެއްލިފައި އިންތަން ފާހަގަކުރެވުނެވެ. ފުންވިސްނުމެއްގައި އީރަމް އިންއިރު އޭނާގެ ދެލޮލަށް ޖަމާވެފައިވާ ކަރުނަތަށް މީކާންއަކަށް ސިއްރެއްނުވިއެވެ. އަމިއްލަ ނަފްސާއިމެދު ވިސްނާލުމެއްނެތި މީކާން ބިއްލޫރިގަނޑުގައި ޖަހާލުމުން އީރަމް އޭނާއާއި ވީ ފަޅިއަށް އެނބުރެލިއެވެ. މީކާން ގެ މޫނުމަތިން ފެނުނު ކުލަވަރުން އީރަމްގެ ސުވާލުތަށް ވީ އިތުރަށް ގިނައެވެ. ރީތިވަރަކަށް ހުރި އިސްތަށިގަނޑު ހޭވިފައިހުރިއިރު ދެންމެ އޭނާއަށް ފެނުނު މީކާންއާއި ހާސްބައި ތަފާތެވެ. އީރަމް ގޮނޑިން ތެދުވެލުމަށްފަހު ބިއްލޫރިގަނޑާއި ކައިރިވެލިއެވެ. އިސްކޮޅުން ކުރުކޮށް ހުރި އީރަމް އަށް މީކާން ބަލަންޖެހުނީ އިސްތިރިކޮށްލައިގެން ހުރެއެވެ. އީރަމް ކިހިނެއްވީތޯ ސުވާލުކުރީ އަތުގެ އިޝާރާތުންނެވެ. މީކާންއަށް ވަރަށް ބޮޑު ކަމެއް ވެއްޖެކަން އީރަމްއަށް ޔަޤީންވިއެވެ. މީކާން ދެކޮޅަށް ބޯހަރަކާތްކޮށްލާފައި އީރަމް ކައިރި ކިހިނެއްވީތޯ އެހިއެވެ. އީރަމް ދެކޮޅަށް ބޯހަރަކާތްކޮށްލާފައި ހިނިތުންވެލިއެވެ. މީކާންގެ އެންމެ ބަލާލުމަކުން އީރަމްއަށް އެދިމާލަށް ހިނގައިގަނެވުނުކަމާއި މެދު ޝަކުވާކުރެވުނެވެ. އީރަމް މީކާންއަށް ފަސްއެނބުރުނެވެ. އަދި މަސައްކަތަށް ރުޖޫއަވީ މީކާންއަށް އަވަސް ނަޒަރެއް ދިނުމަށްފަހު ހިނިތުންވެލާފައެވެ.\nބުރަ މަސައްކަތަކަށްފަހު އެންމެންނަށްވުރެ ލަހުން މަސައްކަތް ނިންމާލާފައި ހަމްދާއާއި އެކު އީރަމް ނިކުތެވެ. އޭރުވެސް މީކާންގެ ކާރު އޮތުމުން މީކާން ގެޔަށް ނުދާކަން އީރަމްއަށް އިނގުނެވެ. މީކާން ކައިރި ވީގޮތެއް އޮޅުންފިލުވަން ކިތަންމެ ބޭނުންވެފައި ހުއްޓެއްކަމަކު އީރަމް ލަސް ފިޔަވަޅުތަކެއް އަޅަމުން ހިނގައިގަތެވެ.\n“އީރަމް..” އީރަމް ސިހުނީ މީކާން ގޮވާލިއަޑަށެވެ. މީކާން އޭނާ ކައިރި ކާރަށް އެރުމަށް ބުނުމުން އީރަމް ދެފަރާތަށް ބޯހަރަކާތްކޮށްލިއެވެ. އަދި އަނެއްކާވެސް ހިނގައިގަތެވެ. މީކާން އީރަމްގެ ފަހަތުން ހިނގައިގަތީ އީރަމް އަށް ވީގޮތެއް އޮޅުންފިލުވުމަށްޓަކައެވެ. ރޭގައި އެހާ މަޖާވެފައި އުޅެއުޅެފައި މިއަދު މިވީ ކީއްބާއެވެ؟ އީރަމްގެ ލަސްފިޔަވަޅުތަކާއި އެއްވަރުކޮށްލަމުން މީކާން ވާހަކަދައްކަންފެށިއެވެ.\n“އަހަރެންނަށް އިނގޭ މިހެން އީރަމް ފަހަތުން ނުޖެހޭނެކަން ދާކަށް.. އެކަމް އަހަރެން ބުނިންދޯ ކަމެއް ވެއްޖެއްޔާ އަހަރެން ކައިރި ބުނާށޭ.. މިއަދު އީރަމް އިންގޮތުން އަހަރެންނަށް އިނގޭ ކަމެއްވީކަން.. އޮފީހުގައި މީހަކު އެއްޗެއް ބުނީދޯ؟ އަހަރެން ކައިރި ދޮގު ނުހަދަ ބުނައްޗޭ..” މީކާން ކުރީގެ ވާހަކައެއް ހަނދާންކޮށްލަމުން އީރަމްއާއި ސުވާލުކޮށްލިއެވެ. އީރަމް ވަގުތުން ދެފަރާތަށް ބޯހަރަކާތްކޮށްލިއެވެ. މީކާންގެ އޮފީހުގައި އުޅޭ ހުރިހާ މުވައްޒަފުންނަކީވެސް އޭނާއަށް ވަރަށް އިޚުތިރާމްކުރާ ރަނގަޅު އެކުވެރިންތަކެކެވެ. ކުރީގައި އޭނާ އޮފީހުގައި އުޅުނު މީހުންނާއި ވަރަށް ތަފާތު އީރަމްއާއި މެދު ވިސްނާ ބައެކެވެ. އީރަމްގެ ޖަވާބާއި އެކު މީކާން ފިޔަވަޅުތަށް ހުއްޓާލިއެވެ. އެއާއި އެކު އީރަމް ފަސްއެނބުރި މީކާންއާއި ކުރިމަތިލިއެވެ.\n“އަހަރެންނަށް ޖަވާބު ލިބިއްޖެ.. އެހެންވެ މިދަނީ…” މީކާން އެހެން ބުނެފައި ފަސްއެނބުރި ހިނގައިގަތެވެ. މީކާން އޭނާ ކައިރިއަށް އެއައީ އެހެން އަހަން އެކަނިހެއްޔެވެ؟ ދެން މީކާންއަށްވެފައި ހުރީ ކީއްހެއްޔެވެ؟ މީކާން ހުއްޓުވަން އީރަމް ކިތަންމެ ބޭނުންވިޔަސް އޭނާވެސް މީކާންއަށް ފަސްއެނބުރި ހިނގައިގަތެވެ. މީކާންގެ ހާލަތު ގޯސްވެފައި ހުރި ވަރު އީރަމްއަށް ރީއްޗަށް ފެންނަމުންދިޔައެއްކަމަކު އޭނާ ހިތްހަމަޖައްސުވައިދިނުމަކީ އޭނާގެ ޒިންމާއެއްނޫނެވެ. ކިތަންމެ ބޭނުންވިޔަސް އެކަން އޭނާ ކުރާނީ ވަކި ކޮން ހައްޤަކުންހެއްޔެވެ؟\nއިންތިޒާރު ކުރާނަން އިނގޭ7ވަނަ ބަޔަށް\nއަވަހަށް7ވަނަ ބައި ގެނެސް ދެވޭތޯ ބަލައްޗޭ ޕްލީޒް…… ?????❤❤\nV. Reethi waiting….


Maadhamaa Color bank in hiley kula bahanee\nމާދަމާ ކަލާ ބޭންކުން ހިލޭ ކުލަ ބަހަނީ\nކަލާ ބޭންކުން ހިލޭ ކުލަ ދޭ އިވެންޓެއް މާދަމާ ހުޅުމާލޭގައި ބޭއްވުމަށް ނިންމައިފި އެވެ.\nކުލަޔަށް ހާއްސަ މި އިވެންގައި ކަލާ ބޭންކްއިން ވިއްކާ ތަފާތު ކުލަ ދަށްކާލުމުގެ އިތުރުން ކުލަ ބޭނުން ކޮށްގެން ތަފާތު މުބާރާތްތަކެއް ކުރިޔަށްދާނެ އެވެ. މީގެ އިތުރުން ވެސް އިވެންޓްގައި ބައިވެރިވާ އާންމު ފަރާތްތަކަށް ހިލޭ ކުލަ ދޭނެ އެވެ. އަގުހުރި އިނާމް ތަކަކާއެކު ބާއްވާ މި އިވެންޓަކީ އާންމުންނަށް ހުޅުވާލެވިފައިވާ އިވެންޓެކެވެ.\nމި އިވެންޓްގައި ބައިވެރިވާ ފަރާތްތަކަށް ކުލަލުމަށް އެންމެ އެކަށީގެންވާ ޒަމާނީ ގޮތްތައް ބުނެދޭން ހާއްސަ އިންޓީރިއާ ޑިޒައިނަރެއް ކަމަށްވާ ފާތުމަތު ތައިމާ ވެސް ބައިވެރިވާނެއެވެ. މި އިވެންޓް ކުރިޔަށްދާނީ ހުޅުމާލެ ރުއްގަނޑު ސަރަހައްދު- އޭ ޒޯން ގައި ހަވީރު 4:00 ން 6:00 އަަށެވެ.\nމިއީ "އެނމެންގެ ރޯދަ ސޭލް"ގެ ނަމުގައި އޭސް ހާޑްވެެއާ އަދި ކަލާ ބޭންކްގައި ކުރިޔަށްދާ ރޯދަ ޕްރޮމޯޝަން އާ ގުޅިގެން ބާއްވާ އިވެންޓެކެވެ. މި ޕްރޮމޯޝަން ގައި އޭސްހާޑްވެެއާ އަދި ކަލާ ބެކްއިން 300 ރުފިޔާއިން މަތިން ވިޔަފާރި ކޮށްގެން ގުރުއަތުން ދިމާވާ ނަސީބު ވެރިފަރާތަކަށް ކޮންމެ ދިހަ ދުވަހަކުން ސައިކަލެއް ދޭނެ އެވެ.\nކަލަ ބޭންކްގެ ނަސީބުވެރިޔާ ހޮވައިފި\nއޭސް ހާޑްވެއާ އާއި ކަލަ ބޭންކުން ރޯދަ ޕްރޮމޯޝަން ފަށައިފި\nއޭސް ހާޑްވެއާ ޕްރޮމޯޝަން: ހީނުކުރާހާ އަގު ހެޔޮ!\nއޭސް ހާޑުވެއާ އާއި ކަލަ ބޭންކް ރޯދަ ސޭލް: ފުރަތަމަ ނަސީބުވެރިޔާ ހޮވައިފި


އުރީދޫއިން "އަންލިމިޓެޑް ތަޖުރިބާ" އެކުލެވޭ އާ ޕޯސްޓްޕެއިޑް ޕެކޭޖްތަކެއް ތަޢާރަފްކޮށްފި\nކަސްޓަމަރުންނަށް ގިނަގުނަ ފައިދާތައް އެކުލެވޭ އެންމެ ފުރިހަމަ ޕޯސްޓްޕެއިޑް ޕެކޭޖްތައް އުރީދޫ މޯލްޑިވްސްއިން މިއަދު ތަޢާރަފްކޮށްފިއެވެ. ކަސްޓަމަރުންގެ ޑިޖިޓަލް ލައިފްސްޓައިލާ ގުޅޭ މި ޕޯސްޓްޕެއިޑް ޕްލޭންތަކުގައި އަންލިމިޓެޑް ކޯލް، އަންލިމިޓެޑް އެސްއެމްއެސް، އަދި އަންލިމިޓެޑް ޑޭޓާ ހިމެނެއެވެ.\nއަލަށް ތަޢާރަފް ކުރެވުނު ޕޯސްޓްޕެއިޑް ޕްރިމިއަމް 1499 އަދި ޕޯސްޓްޕެއިޑް ޕްރިމިއަމް 1999 އަކީ ވިޔަފާރީގެ ބައިވެރިންނާއި މުވައްޒަފުން އަދި ކަސްޓަމަރުންނާއި އަބަދުމެ މުޢާމަލާތު ކުރައްވަންޖެހޭ ޕްރޮފެޝަނަލް މަސައްކަތް ކުރައްވާ ބޭފުޅުންނަށް ވަރަށް އެކަށޭނަ ޕެކޭޖްތަކެކެވެ. މިޕެކޭޖްތަކުން ލިބިވަޑައިގަންނަވާ ފައިދާތަކުގެ ތެރޭގައި: ރާއްޖޭގެ އެންމެ ހަލުވި 4G ނެޓްވޯކުގައި ބޭނުންކުރެއްވުމަށް ބޮޑެތި ޑޭޓާ އެލަވަންސް ޕޯސްޓްޕެއިޑް ޕްރިމިއަމް 1499 އާއެކު 25ޖީބީ ލިބިވަޑައިގަންނަވާނެ އެވެ. އަދި: ޕޯސްޓްޕެއިޑް ޕްރިމިއަމް 1499 އާއިއެކު 5000 އެސްއެމްއެސް ވެސް ލިބިވަޑައިގަންނަވާނެއެވެ.\nޕޯސްޓްޕެއިޑް ޕްރިމިއަމް 1999 އާއެކު އަންލިމިޓެޑް ޑޭޓާ. ރާއްޖޭގެ ހުރިހާ ލޯކަލް ނަންބަރުތަކަށް އަންލިމިޓެޑް ކޯލްސް. އަންލިމިޑެޓް އެސްއެމްއެސް. އަދި ބޭނުން5ޤައުމަކަށް 50% އައިޑީޑީ ޑިސްކައުންޓް ލިބިވަޑައިގަންނަވާނެއެވެ.\nމި ޕެކޭޖްތައް ތަޢާރަފް ކުރުމަށް މިއަދު ހަވީރު އުރީދޫ މައި އޮފީހުގައި ބޭއްވި ރަސްމިއްޔާތުގައި ހެޑް އޮފް ވޮއިސް ޕްރޮޑަކްޓްސް އަރުޝަދު ޝާކިރު ވިދާޅުވީ އުރީދޫގެ އަމާޒަކީ ކަސްޓަމަރުންނަށް ބޭނުންވާ ހުރިހާ ފައިދާތަކެއް ލިއްބައިދޭ ޚިދުމަތްތަކެއް ފޯރުކޮށްދީ، ކަސްޓަމަރުންގެ އަމާޒުތަކާއި އުއްމީދުތައް ޙާސިލްކުރުމަށް މަގުފަހިކޮށްދީ ބާރުވެރިކޮށްދިނުން ކަމަށެވެ. "އަޅުގަނޑުމެންގެ އާ ޕޯސްޓްޕެއިޑް ޕްރިމިއަމް ޕެކޭޖުތަކަކީ މެދުނުކެނޑި ކޯލް، އެސްއެމްއެސް އަދި މޯބައިލް ޑޭޓާ ބޭނުންކުރައްވައިގެން މުވާޞަލާތު ކުރައްވާ ކަސްޓަމަރުންނަށް ޚާއްޞަކޮށް ބައްޓަންކުރެވިފައިވާ ޕެކޭޖްތަކެއް."\nމިއަދު ތަޢާރަފް ކުރި ޕޯސްޓްޕެއިޑް ޕްރިމިއަމް ޕެކޭޖްތަކާއިއެކު، ޕްރިޕެއިޑް ޕްލޭން ބޭނުންކުރައްވާ ކަސްޓަމަރުންގެ ތެރެއިން ޕޯސްޓްޕެއިޑްއަށް އަޕްގްރޭޑްކުރައްވަން ބޭނުންފުޅުވާ ކަސްޓަމަރުންނަށް ވަރަށް އެކަށޭނަ ޕޯސްޓްޕެއިޑް ޕެކޭޖެއްވެސް ވަނީ ތަޢާރަފް ކޮށްފައެވެ. އަލަށް ތަޢާރަފް ކުރެވުނު ޕޯސްޓްޕެއިޑް 299 އާއެކު ލޯކަލް ނަމްބަރުތަކަށް ގުޅުއްވުމަށް 1500 މިނެޓު، 500 އެސްއެމްއެސް، 1 ޖީބީގެ ހިލޭ ޑޭޓާ، އަދި ހިލޭ ގުޅޭ 1 ނަމްބަރު އެކުލެވިގެންވެއެވެ. އަދި މިއާއެކު ރާއްޖެއިން ބޭރަށް ގުޅުއްވުމަށް، އިޚްތިޔާރު ކުރައްވާ އެއް ޤައުމަކަށް %50 ޑިސްކައުންޓް ލިބިވަޑައިގަންނަވާނެއެވެ.\nމީގެ އިތުރުން ކަސްޓަމަރުންނަށް އިތުރު ފައިދާތައް ލިއްބައިދޭ އުރީދޫ ޑޭޓާ އެޑްއޯންސް، ލިވްއަންލިމިޓެޑް އެޑްއޯންސް، މެސަޖިންގ އެޑްއޯންސްގެ އިތުރުން އައިޑީޑީ އެޑްއޯންސް އެކްޓިވޭޓްކޮށް ޕޯސްޓްޕެއިޑް ޕެކޭޖު ބޭނުންވާ ގޮތަކަށް ފަރުމާކުރެވޭނެއެވެ.\nއަލަށް ތަޢާރަފްކުރި ޕޯސްޓްޕެއިޑް ޕެކޭޖްތަކާއިއެކު އުރީދޫނެޓްވޯކްއާއިއަލަށް ގުޅިވަޑައިގަންނަވާ ކަސްޓަމަރުންނަށް މަރުޙަބާ ކިޔުމުގެ ގޮތުން ވައިބާ ހިލޭ ބޭނުންކުރެވޭ ވަރަށް ޚާއްޞަ ޕްރޮމޯޝަންއެއްވެސް ވަނީ ތަޢާރަފްކޮށްފައެވެ. އުރީދޫއިން މިއަދު ތައާރަފްކުރި ޚާއްސަ ޕްރޮމޯޝަން މެދުވެރިކޮށް ކަސްޓަމަރުންނަށް ކުރިއަށްއޮތް 6މަސް ދުވަހު މުޅިން ހިލޭ ވައިބަރ އެޕްލިކޭޝަން މެދުވެރިކޮށް ގާތްތިމާގެ ބޭފުޅުންނާއިއެކު ޗެޓްކޮށް، ސްޓިކަރ ފޮނުވައި، ފޮޓޯ އަދި ވީޑިއޯ ޙިއްޞާކުރެވޭނެއެވެ. އުރީދޫއާއި އަލަށް ގުޅިވަޑައިގަންނަވާ ހުރިހާ ކަސްޓަމަރުންނަށާއި އުރީދޫ ނެޓްވޯކަށް ނަމްބަރު ބަދަލުކުރައްވާ ހުރިހާ ކަސްޓަމަރުންނަށްވެސް މި ޕްރޮމޯޝަންގައި ބައިވެރިވެވަޑައިގެންނެވޭނެއެވެ.\nއުރީދޫއިން މިހާރު ކުރިއަށް ގެންދާ ނެޓްވޯކް މޮޑަނައިޒޭޝަން ޕްރޮޖެކްޓްގެ ދަށުން 4G ގެ ޚިދުމަތް ވަނީ އިތުރު 40 ރަށަކަށް ފުޅާކުރެވިފައެވެ. މީގެ ސަބަބުން ކަސްޓަމަރުންނަށް އެންމެ ފުރިހަމަ ސްޕީޑާއިއެކު ފުރިހަމަ ކަނެކްޓިވިޓީ އިތުރު ފުރިހަމަކަމާއިއެކު މިހާރު ތަޖުރިބާ ކުރެއްވޭނެއެވެ. މިއާއި އެކު ރާއްޖޭގެ އާބާދީގެ 44 އިންސައްތައަށް އުރީދޫ 4G ނެޓްވޯކުގެ ޚިދުމަތް މިހާރު ލިބިވަޑައިގަންނަވާނެއެވެ.\nއުރީދޫގެ ހުރިހާ ޕެކޭޖްތަކެކޭ އެއްގޮތަށް އަލަށް ތަޢާރަފްކުރެވުނު ޕޯސްޓްޕެއިޑް ޕެކޭޖްތައްވެސް އުރީދޫގެ ހަލުވި 4G ނެޓްވޯކްގައި ބޭނުންކުރެއްވޭނެއެވެ. މީގެ އިތުރުން އުރީދޫގެ 4G ނެޓްވޯކަށް 31 ޑިސެމްބަރ 2016 ގެ ކުރިން އަޕްގްރޭޑް ކުރައްވާ ހުރިހާ ކަސްޓަމަރުންނަށްވެސް2ޖީބީ ގެ ހިލޭ ޑޭޓާ ލިބިވަޑައިގަންނަވާނެއެވެ.


Trump Ge Barahanaa Photo Thakeh Huri Kamah Bune Inzaaru Dheefi - Vaguthu\nޓްރަމްޕްގެ ބަރަހަނާ ފޮޓޯތަކެއް ހުރިކަމަށް ބުނެ އިންޒާރުދީފި\nޓްރަމްޕް އާއި އަނބިކަނބަލުން މެލާނިއާ\nއެމެރިކާގެ ރައީސް ޑޮނަލްޑް ޓްރަމްޕްގެ ބަރަހަނާ ފޮޓޯތަކެއް އެބަހުރި ކަމަށް ޓްރަމްޕް ނަހަމަ ގުޅުމެއް ބޭއްވި ބަރަހަނާ ފިލްމް ކުޅޭ އަންހެނެއް ކަމަށްވާ ސްޓޯމީ ޑެނިއެލްގެ ޤާނޫނީ ވަކީލް ބުނެފިއެވެ.\nސްޓޯމީގެ ޤާނޫނީ ވަކީލް ކްރިސީ ޓެއިގެން ޓީވީ ޝޯވއެއްގައި ވާހަކަދައްކަމުން ބުނީ "އަހަރެމެންގެ އަތުގައި ޓްރަމްޕްގެ ބަރަހަނާ ފޮޓޯ އެބަހުރި" ކަމަށެވެ.\nނަމަވެސް ކްރިސީ ދެއްވި ވާހަކަ ހޫނުވެ އޭނާ އަށް ފާޑުކިޔުން އަމާޒުވުމުން މިހާރު ވަނީ ވާހަކަ ބަދަލުކޮށްފައެވެ. ކްރިސީ މިހާރު ބުނަނީ އެމީހުންގެ އަތުގައި ހުރީ ޓްރަމްޕްގެ ބަަރަހަނާ ފޮޓޯތަކެއް ނޫންކަމަށާއި އެމީހުންގެ އަތުގައި ހުރީ ޓްރަމްޕް ސްޓޯމީ އާއި ގުޅުމެއް ބޭއްވި ކަމުގެ ހެކި ކަމަށެވެ.\nޓްރަމްޕް ސްޓޯމީ އާއި ބޭއްވި ގުޅުމުގެ މައްސަލަ ބޮޑުވެފައި ވަނީ އެގުޅުމުގެ ވާހަކަތައް ސިއްރު ކުރަން ސްޓޯމީ އެއްބަސްވެ ޓްރަމްޕްގެ ޤާނޫނީ ވަކީލެއްގެ އަތުން ފައިސާ ހޯދުމަށް ފަހު އެވާހަކަ މީޑިއާ އަށް ތިލަ ކުރުމުންނެވެ.\nޓްރަމްޕް މިހާރު ވަނީ ސްޓޯމީގެ ވާހަކަތައް ދޮގުކޮށް ސްޓޯމީ ދައްކަމުންދާ ވާހަކަތަކުގެ ސަބަބުން ލިބުނު ގެއްލުމުގެ ބަދަލު ހޯދަން ދައުވާ ވެސް ކޮށްފައެވެ.\nޓްރަމްޕް ސްޓޯމީ އާއި ނަހަމަ ގުޅުމެއް ބޭއްވި ކަމަށް ވަނީ 2006 ވަނަ އަހަރާއި 2007 ވަނަ އަހަރާއި ދެމެދުއެވެ. އެއީ ޓްރަމްޕްގެ އަނބިކަނބަލުން މެލާނިއާ އަށް އެންމެ ހަގު ދަރިފުޅު ބެރޮން ލިބިވަޑައިގެންނެވިތާ ދުވަސްކޮޅެއް ފަހުންނެވެ.\nޓްރަމްޕްގެ ބަރަހަނާ ފޮޓޯތަކެއް ހުރި ކަމަށް ސްޓޯމީގެ ޤާނޫނީ ވަކީލް ބުނިއިރު ޓްރަމްޕް ރަޝިއާގެ ޒުވާން އަންހެނުންތަކަކާއި އެކު ޕާޓީ ކުރި ވީޑިއޯ އާއި ފޮޓޯ ރަޝިއާ ސަރުކާރުގައި އެބަހުރި ކަމަށް ބުނެ ވެސް މީގެ ކުރިން މީޑިއާގައި އަޑު ފެތުރިފައި ވެއެވެ.\nމާޗް 20, 2018 20:24\nޓްރަމްޕް އާ ސްޓޯމީ ޑެނިއަލްއާ ދެމީހުން ތިއީ ލާރި ހޯދަން ބަރަހަނާ ފިލްމު ކުޅުނު ދެ މީހުން..........


HPA ge huhdhaaai eku maaziyaain practice fashaifi – Iru\nއެޗްޕީއޭގެ ހުއްދައާއި އެކު މާޒިޔާއިން ޕްރެކްޓިސް ފަށައިފި\nއެޗްޕީއޭގެ ހުއްދައާއި އެކު މާޒިޔާއިން އޭއެފްސީ ކަޕަށް ޕްރެކްޓިސް ފަށައިފިއެވެ. މާޒިޔާއިން ޕްރެކްޓިސް ކުރަމުން އަންނަނީ ރަސްމީ ބޯޅަ ދަނޑުގައެވެ.\nމާލެ ސަރަހައްދުގައި ކޮވިޑް-19 ފެތުރުން އިތުރުވަމުން ދާތީ، ރައްކާތެރިކަމުގެ ފިޔަވަޅެއްގެ ގޮތުން ކުޅިވަރު ހަރަކާތްތަކާއި ޓީމުތަކުގެ ފަރިތަކުރުންތައް ކުރިއަށް ނުގެންދަން މި މަހުގެ ކުރީކޮޅު ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ލަފާ ދިން ނަމަވެސް، މިދިޔަ އަންގާރަ ދުވަހު ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ މާޒިޔާގެ އިތުރުން ޓީސީ ސްޕޯޓްސް ކުލަބާއި، ގައުމީ ފުޓްބޯޅަ ޓީމަށް ފަރިތަކުރުމުގެ ހުއްދަ ދީފައެވެ.\nއެޗްޕީއޭއިން މައުލޫމާތުދޭ ގޮތުގައި ޓީމުތަކުން ފަރިތަކުރުންތައް ކުރިއަށް ގެންދަންޖެހޭނީ ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އެކުލަވާލާފައިވާ އުސޫލުތަކާ އެއްގޮތަށެވެ. އެއާއެކު ބުރާސްފަތި ދުވަހުގެ ހަވީރު މާޒިޔާއިން ވަނީ ގައުމީ ފުޓްބޯޅަ ދަނޑުގައި ފަރިތަކުރުންތައް ކުރިއަށް ގެންގޮސްފައެވެ.\nމާޒިޔާއިން އޭއެފްސީ ކަޕަށް ތައްޔާރުވުމަށް ފަރިތަކުރުންތައް ފެށި ނަމަވެސް، މި މުބާރާތުގައި ވާދަކުރާ ޓީސީން އަދި މިހާތަނަށް ފަރިތަކުރުންތައް ފަށާފައެއް ނުވެއެވެ. ޓީސީގެ ކޯޗު މުޙައްމަދު ޝާޒްލީ (ޝާޒް) ބުނީ އެ ކުލަބުގެ ފަރިތަކުރުންތައް އަންނަ ސެޕްޓެމްބަރު މަހުގެ ދޭއް ހިސާބު ފެށުމަށް މިހާރު ތައްޔާރުވަމުންދާ ކަމަށެވެ.\nއޭއެފްސީ ކަޕްގެ ދެކުނު އޭޝިއާއަށް ހާއްސަ ގްރޫޕްގެ ހުރިހާ މެޗެއް މާލޭގައި ކުރިއަށްދާއިރު، މެޗުތައް ކުޅޭނީ އޮކްޓޯބަރު މަހުގެ 23ން ނޮވެމްބަރު ހަތަރަކާ ދެމެދުއެވެ.


BREAKING NEWS: Fandiyaaru Didi High Court gai beli mahsala eh Supreme Court gai ves beli!\nކޮރަޕްޝަނުގެ ތުހުމަތު ކުރެވޭ ސްޕްރީމް ކޯޓުގެ ފަނޑިޔާރު ދީދީ.-- ފޮޓޯ: އަވަސް\nފަނޑިޔާރު ދީދީ ހައި ކޯޓުގައި ބެލި މައްސަލައެއް ސްޕްރީމް ކޯޓުގައި ވެސް ބެލި!\nރިޝްވަތުގެ ތުހުމަތު ކުރެވިފައިވާ ސްޕްރީމް ކޯޓުގެ ފަނޑިޔާރު އަބްދުﷲ ދީދީ ހައި ކޯޓުގެ ފަނޑިޔާރެއްގެ ގޮތުގައި ހުންނެވި އިރު ބެއްލެވި މައްސަލައެއް ސްޕްރީމް ކޯޓަށް އިލްތިމާސް ކުރުމުން، އެ މައްސަލަ ސްޕްރީމް ކޯޓުގައި ބެއްލެވުމުގައި ބައިވެރިވި ކަން ފަޅާ އަރައިފި އެވެ.\nހައި ކޯޓުގަދި ދީދީ ހުންނެވި ދުވަސްވަރު ބެލުމަށް ފަހު އަނެއްކާ ސްޕްރީމް ކޯޓުގައި ވެސް އޭނާ ބަލާފައި ވަނީ ކ. މާދޫ އާ ގުޅޭ މައްސަލައެއް ކަން "ސީއެންއެމް" އަށް ވަނީ ޔަގީން ވެފަ އެވެ. ހައި ކޯޓުގެ ފަނޑިޔާރަކަށް ދީދީ ހުންނެވި ދުވަސްވަރު އެ ކޯޓަށް އެ ރަށާއި ގުޅޭ ހަތަރު މައްސަލައެއް ހުށަހެޅުނެވެ.\nއެގޮތުން ހައި ކޯޓުގައި އެ ހަތަރު މައްސަލަ ބެއްލެވި ފަނޑިޔާރުންގެ ބެންޗުގައި ވެސް ދީދީ ހިމެނެ އެވެ. އެކަމަކު އެ މައްސަލަތައް ނިމުމާއި ކަރިވެފައި ވަނިކޮށް ފަނޑިޔާރު ދީދީ ސްޕްރީމް ކޯޓަށް ބަދަލުވީ އެވެ. އެހެންކަމުން އޭނާގެ ބަދަލުގައި އެ މައްސަލަތައް ބެލުމަށް ފަނޑިޔާރުންގެ ބެންޗުފައި ފަހުން އިންނެވީ ހައި ކޯޓުގެ އިސް ފަނޑިޔާރު ޝުޖާއު އުސްމާން އެވެ.\nފަނޑިޔާރު ދީދީ ހައި ކޯޓުގައި ބެއްލެވި މާދޫ އާ ގުޅޭ ހަތަރު މައްސަލައިގެ ތެރެއިން މައްސަލައެއް ސްޕްރީމް ކޯޓަށް ހުށަހެޅުމުން އެ މައްސަލާގައި އަޑުއެހުމެއް ވެސް ނުބާއްވައި ހައި ކޯޓުގެ ނިންމުން ރަނގަޅު ކަމަށް ނިންމައި، ސްޕްރީމް ކޯޓުން އެ މައްސަލަ ބޭރުކޮށްލީ އެވެ.\nއެގޮތުން އެ މައްސަލަ ބޭރުކޮށްލަން ސޮއި ކުރި ފަނޑިޔާރުންގެ ތެރޭގައި ދީދީގެ އިތުރުން އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފްގެ އިތުރުން ފަނޑިޔާރު އަބްދުލް ޣަނީ މުހައްމަދު ސޮއި ކޮށްފައިވާ ކަމަށް "ސީއެންއެމް" އަށް ލިބިފައިވާ ލިޔެކިޔުންތަކުން އެނގެ އެވެ. އެނގިފައިވާ ގޮތުގައި ފަހުން އެ މައްސަލާ ބޭރުކޮށްލަން ފަނޑިޔާރު އާދަމް މުހައްމަދު އަބްދުﷲ ވެސް ސޮއި ކުރި އެވެ.\nހައި ކޯޓުގައި ފަނޑިޔާރު ދީދީ ބެއްލެވުމަށް ފަހު، ސްޕްރީމް ކޯޓުގައި އޭނާ ބެއްލެވީ ހައި ކޯޓުގެ HC-A/255/2016 ވަނަ ގަޒިއްޔާ އެވެ. ހައި ކޯޓުގެ އެ ނިންމުން ރަނގަޅު ކަމަށް ސްޕްރީމް ކޯޓުން ނިންމާފައިވަނީ މިދިޔަ މާޗް މަހުގެ ފަސް ވަނަ ދުވަހު އެވެ.\nދަށު ކޯޓަކުން ނިންމާ މައްސަލެއް މަތީ ކޯޓަކަށް ހުށަހަޅާނީ އެ މައްސަލައެއްގައި ދަށު ކޯޓުގެ ނިންމުން ގަބޫލު ނުކުރެވޭތީ، ގާނޫނީ އެހެން ނިންމުމެއް ހޯދުމުގެ ބޭނުމުގައި ކަމަށް ވާއިރު ދެ މަރުހަލާއެއްގައި އެއް ފަނޑިޔާރަކު ބައިވެރި ވުމަކީ މަސްލަހަތު ފުށޫ އަރާނެ ކަމެއް ކަމަށް ގާނޫނީ ވަކީލުން ބުނެ އެވެ. އަދި އާންމުކޮށް އެފަދަ މައްސަލަތަކުގައި ރާއްޖޭގައި ވެސް ކަންކުރާ އުސޫލަކީ، މަސްލަހަތު ފުށޫ އަރާނަމަ އެ ފަނޑިޔާރަކު އެ މައްސަލައެއް ބެލުމުގައި ބައިވެރި ނުވުން ކަމަށް ވެސް ގާވޫނީ ވަކީލުން ބުނެ އެވެ.\nއެނގިފައިވާ ގޮތުގައި މި މައްސަލަ، އާންމު ފަރާތަކުން ވަނީ ފަނޑިޔާރު ދީދީގެ ސުލޫކީ މައްސަލައެއްގެ ގޮތުގައި ބަލައިދިނުމަށް އެދި ޖޭއެސްސީ އަށް ހުށަހަޅާފަ އެވެ.\nޖޭއެސްސީ އަދުލުއިންސާފު ހައިކޯޓް ސްޕްރީމް ކޯޓް\nމި ދީދީ އަކީ ހަމަ ބޮޑު މަކަރިވެރިއެއް. ބޭރުކުރަންވީ!